પણ દાદ આપવી પડે કેજરીવાલને કે ડ્રામા કરતા તેમને જ આવડે છે. તેમણ જબરો ડ્રામા કર્યો છે અને પબ્લિકમાં સપોર્ટ ઓછો થઈ રહ્યો હતો અને કાર્યકરો હતાશ થઈ ગયા હતા તેમને જગાડ્યા છે. ફરી પાછા વિરોધ પ્રદર્શન, ધરણા અને દેખાવો શરૂ થઈ ગયા છે. વડાપ્રધાન નરેન્દ્ર મોદીના નિવાસસ્થાન સુધી રેલી કાઢવામાં આવી તેમાં પબ્લિક ભેગી કરી શકાઇ હતી. સાથોસાથ માસ્ટર સ્ટ્રોક એ લાગ્યો કે ચાર રાજ્યોના મુખ્યપ્રધાનો કેજરીવાલની વહારે આવ્યા. દિલ્હીમાં નીતિ આયોગની બેઠક હતી અને રાજ્યોના મુખ્યપ્રધાનો દિલ્હીમાં આવ્યા હતા. તેમાંથી પશ્ચિમ બંગના મમતા બેનરજી, કેરળના પીનારી વિજયન, આંધ્ર પ્રદેશના ચંદ્રબાબુ નાયડુ અને કર્ણાટકના નવા નવા સીએમ બનેલા કુમારસ્વામી તેમને મળવા પહોંચ્યા. આ ચારેય રાજકારણીઓ પણ ડ્રામામાં જોડાયા. પાંચેક કલાક તેમણે રાહ જોઈ, પણ અમને કેજરીવાલને મળવા દેવાયા નથી એવી ફરિયાદ કરીને પાછા ફર્યા. પત્રકાર પરિષદમાં તેમણે કહ્યું કે કટોકટી કરતાંય ખરાબ સ્થિતિ છે, એક ચૂંટાયેલા સીએમને બીજા ચાર મુખ્યપ્રધાનો મળી પણ શકતા નથી.આ મુદ્દો બરાબરનો ચગ્યો. બીજા દિવસે નીતિ આયોગની બેઠક પછી ચારેય સીએમ અલગથી વડાપ્રધાન નરેન્દ્ર મોદીને પણ મળ્યા. તેમને કહ્યું કે દિલ્હીમાં આવી મડાગાંઠ ઊભી થઈ તે યોગ્ય નથી. આનો ઉકેલ લાવવો જોઈએ. દિલ્હી પૂર્ણ કક્ષાનું રાજ્ય નથી. થોડી વધારે સગવડ સાથેની યુનિયન ટેરિટરી જ છે. લેફ્ટનન્ટ ગર્વનર કેન્દ્ર સરકારના ઇશારે કામ કરતા રહે છે. કેજરીવાલે કશું કરવાનું આવતું નથી. પરંતુ જે હોય તે પ્રજાની મુશ્કેલી સમજીને વડાપ્રધાને દરમિયાનગીરી કરવી જોઈએ એમ ચારેય નેતાઓએ કહ્યું.